Document ID: /roh_data/filtered/fineweb-2-filterrobots_roh.jsonl.gz/15901

Uss hajan els in bun sentiment, els hajan puspè ditg tge ch’els veglian. Uschia hai tunà la dumengia cunter saira a Rabius, cura ch’in auto cun adversaris dal parc è arrivà da Vrin. A Rabius èn numnadamain sa rimnads ils adversaris per ina festa. I tanschia da savair ch’els abiteschian en ina bella cuntrada, ha manegià in auter um. E blers dals preschents han discurrì da la libertad che saja spendrada.
Il Mesauc è fitg dividì
En il Mesauc è la glieud era stada surstada dal resultat davart il project Parc Adula, dentant per part èni trumpads. I saja in di fitg trist per la Mesolcina, per il Grischun e per la Svizra, ha manegià in um. Cuntrari hai tunà en in’ustaria, la democrazia haja gudagnà, e suenter diesch onns na fiss nagut sa midà sco empermess dals responsabels dal parc.
In di suenter a Trun
Trun è la suletta vischnanca da la Surselva che ha ditg gea al project d’in parc, quai cleramain cun 58%. Era in di suenter la decisiun cuntraria da las bleras autras vischnancas di la glieud sin via ch’ella saja trumpada. E differentas persunas han crititgà il sa cuntegnair en il cumbat da votaziun, las fermas polemicas. Ed era a Trun èn las emoziuns anc grondas, adina puspè guntgeschan persunas il microfon.
RR actualitad 07:00 / 11:00